Il-Kummissjoni adottat linji gwida strateġiċi ġodda għal akkwakultura tal-UE aktar sostenibbli u kompetittiva. Il-linji gwida joffru viżjoni komuni għall-Kummissjoni, l-Istati Membri u l-partijiet ikkonċernati biex jiżviluppaw is-settur b'mod li jikkontribwixxi direttament għall-Patt Ekoloġiku Ewropew u b'mod partikolari għall-Istrateġija “Mill-Għalqa sal-Platt”. Il-linji gwida se jgħinu lis-settur tal-akkwakultura tal-UE jsir aktar kompetittiv u reżiljenti, u jtejjeb il-prestazzjoni ambjentali u klimatika tiegħu. Virginijus Sinkevičius, il-Kummissarju għall-Ambjent, l-Oċeani u s-Sajd qal: “L-akkwakultura għandha rwol dejjem akbar fis-sistema alimentari Ewropea. Dan is-settur jista' joffri ikel tajjeb għas-saħħa b'impronta klimatika u ambjentali li ġeneralment tkun iżgħar minn dik tal-biedja fuq l-art. Bil-linji gwida li adottajna llum, irridu nistabbilixxu l-produzzjoni tal-akkwakultura tal-UE bħala r-referenza globali għas-sostenibbiltà u l-kwalità, innaqqsu d-dipendenza tagħna fuq l-importazzjonijiet tal-frott tal-baħar u noħolqu aktar impjiegi, speċjalment fir-reġjuni kostali.” Objettivi tal-Linji gwida Il-linji gwida tħejjew b'konsultazzjoni mill-qrib mal-Istati Membri tal-UE u mal-partijiet ikkonċernati, b'mod partikolari dawk irrappreżentati fil-Kunsill Konsultattiv għall-Akkwakultura. Dawn jistabbilixxu erba' objettivi interrelatati għall-iżvilupp ulterjuri tal-akkwakultura fl-Unjoni: Il-linji gwida proposti se jappoġġaw ukoll iż-żieda sostanzjali fl-akkwakultura organika fil-livell tal-UE. Kif ġie nnutat fil-Pjan ta' Azzjoni dwar il-Biedja Organika li ġie ppubblikat dan l-aħħar, is-settur tal-produzzjoni tal-akkwakultura organika għadu settur relattivament ġdid iżda għandu potenzjal ta' tkabbir sinifikanti. Għall-kuntrarju tas-sajd, l-akkwakultura mhijiex qasam ta' kompetenza esklużiva tal-UE. Madankollu, b'rikonoxximent tar-rwol importanti li l-akkwakultura għandha fis-sigurtà tal-ikel, fit-tkabbir sostenibbli u fl-impjiegi tal-Ewropa, il-Politika Komuni tas-Sajd tipprevedi sistema ta' koordinazzjoni strateġika tal-politika tal-akkwakultura fl-UE. Approċċ strateġiku bħal dan sar saħansitra aktar rilevanti llum, minħabba l-potenzjal tas-settur tal-akkwakultura li jikkontribwixxi għall-kisba tal-objettivi tal-Patt Ekoloġiku Ewropew, u l-ħtieġa li jiġu żgurati s-sostenibbiltà u r-reżiljenza fit-tul tas-settur, b'mod partikolari fid-dawl tal-kriżi tal-COVID-19. Il-linji gwida strateġiċi ġodda integraw bis-sħiħ dawk l-għanijiet. Meta wieħed iħares lejn l-isfidi u l-opportunitajiet tas-settur tal-akkwakultura tal-UE, il-linji gwida jipproponu azzjonijiet speċifiċi dwar għadd ta' oqsma, inkluż l-aċċess għall-ispazju u l-ilma, is-saħħa tal-bnedmin u tal-annimali, il-prestazzjoni ambjentali, it-tibdil fil-klima, il-benessri tal-annimali, il-qafas regolatorju u amministrattiv, u l-komunikazzjoni dwar l-akkwakultura tal-UE. B'mod partikolari, il-Kummissjoni tipproponi li jiġu żviluppati dokumenti ta' gwida ddettaljati dwar il-prattiki tajba fl-aktar oqsma importanti, u tipprevedi Mekkaniżmu ta' Assistenza għall-Akkwakultura ddedikat biex jappoġġa l-iżvilupp ta' dawk id-dokumenti ta' gwida, kif ukoll l-implimentazzjoni tal-prattiki tajba deskritti fihom. Fost objettivi oħra, il-Kummissjoni tħeġġeġ ukoll lill-Istati Membri tal-UE jinkludu ż-żieda tal-akkwakultura organika fir-rieżami (li għaddej) tal-pjanijiet strateġiċi nazzjonali tagħhom għas-settur tal-akkwakultura u tħeġġiġhom ukoll jappoġġaw dan it-tip ta' produzzjoni tal-akkwakultura b'parti mill-fondi disponibbli taħt il-Fond Ewropew għall-Affarijiet Marittimi, is-Sajd u l-Akkwakultura (FEMSA). Il-passi li jmiss Il-Kummissjoni tistieden lill-Istati Membri tal-UE jikkunsidraw dawn il-linji gwida ġodda fil-Pjanijiet Strateġiċi Nazzjonali Pluriennali tagħhom għall-iżvilupp tas-settur tal-akkwakultura u tħeġġiġhom ukoll jagħtu l-appoġġ tagħhom għas-settur taħt il-Fond Ewropew għall-Affarijiet Marittimi, is-Sajd u l-Akkwakultura (FEMSA) futur u fondi oħra tal-UE. Sfond Wieħed minn kull erbgħa minn kull prodott tal-frott tal-baħar ikkunsmat fl-Ewropa jiġi mill-akkwakultura. Madankollu, il-biċċa l-kbira tal-konsum tal-frott tal-baħar hija koperta mill-importazzjonijiet, li jiffurmaw madwar 60 % tal-provvista totali. B'mod ġenerali, 10 % biss tal-konsum tal-frott tal-baħar jiġi mill-akkwakultura tal-UE. Dan juri li hemm potenzjal imdaqqas ta' tkabbir. Minkejja dawn il-prospetti kummerċjali, il-produzzjoni tal-akkwakultura tal-UE żdiedet biss b'6 % mill-2007, u laħqet volum ta' bejgħ ta' 1.2 miljun tunnellata u dħul ta' €4.1 biljun fl-2018. Il-kontribuzzjoni tal-UE għall-produzzjoni dinjija tal-akkwakultura kienet tirrappreżenta inqas minn 2 % tal-produzzjoni globali fl-2018 (FAO 2020). Il-linji gwida preċedenti, adottati mill-Kummissjoni fl-2013, kienu jiffurmaw il-bażi tal-pjanijiet strateġiċi nazzjonali pluriennali tal-Istati Membri tal-UE għall-iżvilupp tal-attivitajiet tal-akkwakultura fit-territorju tagħhom. Għal aktar informazzjoni Linji gwida strateġiċi għal akkwakultura sostenibbli u kompetittiva tal-UE Stqarrija għall-istampa dwar il-Patt Ekoloġiku Ewropew: il-Kummissjoni Ewropea tadotta approċċ ġdid għal irkupru ekoloġiku fl-ekonomija blu Rapport Ekonomiku dwar is-settur tal-Akkwakultura tal-UE taċ-Ċentru Konġunt tar-Riċerka Pjan ta' Azzjoni għall-Biedja Organika Strateġija “Mill-Għalqa sal-Platt”